《诗赠富乐山海公长老》
宋代·王纲

心地如今不动尘，大千境界百年身。
掩关明月上峰顶，满座清风生玉津。
雪岭松筠为节操，石楼钟磬度昏晨。
已同七老图岩壁，便是龙华会里人。

作者简介：（1073—1127）宋襄阳谷城人，字振翀。王之望父。哲宗元符三年进士。授将仕郎、延安府法曹参军。调严州司法参军，活劫衣禁卒五人。知汉阴，临以简易。拟通判济州，不赴，又得徽州，以金人来犯，未赴而卒。为人淳质任真，不事表露。居官廉洁，不蓄资财。